**VREDNOVANJE I OCJENJIVANJE TIJEKOM NASTAVE NA DALJINU**

***Dragi roditelji,***

Prelazak na nastavu na daljinu u obrazovnom sustavu za sve u Republici Hrvatskoj – od osnovnih i srednjih škola do visokog obrazovanja, dogodio se gotovo preko noći. Odluka Vlade o obustavi nastave u školama i u visokom obrazovanju donesena je u petak, 13. ožujka 2020., a primijenila se od ponedjeljka, 16. ožujka 2020., u cijelom sustavu, i odmah se prešlo na nastavu na daljinu.

U nastavi na daljinu došlo je vrijeme za vrednovanje i ocjenjivanje. Do sada ste s nama lijepo surađivali i imamo povjerenja u našu daljnju suradnju i u ovoj ispitnoj situaciji.

Naš zajednički cilj je potaknuti trud i zalaganje učenika te iz nastale situacije izvući maksimum. Naglasak je na dobrobiti naših učenika, uzimajući pritom u obzir različite životne, obiteljske i ostale faktore koji utječu i mogu utjecati na rad, zalaganje i postignuća Vašega djeteta. Svjesni smo ozbiljnosti nastale situacije, pojave egzistencijalnih briga i pojačanog stresa, ali Vas molimo da, ukoliko to možete, budete i dalje uključeni u rad Vašega djeteta kao i suradnju sa školom.

Navedeno bi podrazumijevalo to da **roditelj treba:**

* **Osigurati i postaviti djetetu pravila škole u kući i odrediti vrijeme za učenje/plan učenja.**
* **Odgovornost je roditelja da pomognu djetetu – ali ne i raditi umjesto njega**. Iako je razumljivo nastojanje roditelja da učenici postignu bolje rezultate, a time i ocjene, pomoć roditelja ne smije prijeći u pisanje zadaća umjesto učenika, izradu radova koji učenici trebaju samostalno napraviti ili pritisak na učenike i učitelje vezano za bolje ocjene. Roditelji koji prelaze u pomoć koja to nije, štete odgovornosti i samostalnosti učenika te umanjuju njihovu šansu za samostalno snalaženje u svakodnevnim životnim situacijama i aktivnostima.
* **Roditeljska je uloga poticati dijete da samostalno odrađuje sve zadatke i ohrabriti ga da se za sve nejasnoće obrati učitelju.** Vjerujemo da niste svi u mogućnosti biti kod kuće sa svojim djetetom te je upravo zbog toga važno poticati ovaj vid suradnje. Također, **roditelji trebaju surađivati s učiteljima i stručnim suradnicima** kako bi osigurali opću dobrobit svoje djece, poticali ih na učenje, na istraživanje i dobru organizaciju vremena tijekom nastave na daljinu.
* **Tijekom učenja i vrednovanja roditelj može pratiti način rada učenika** te, po potrebi, uz suradnju s učiteljima i **stručnim suradnicima, pomagati mu u osmišljavanju što boljih pristupa učenju.** U prvom redu jer je riječ o situaciji u kojoj se vrednovanje ne oslanja, kao do sada, na poznavanje sadržaja kao glavnoga pokazatelja znanja, već da se pažnja usmjerava i na druge elemente poput samostalnosti, kreativnosti, mogućnosti korištenja naučenoga, timskoga rada i sl., a koje će učitelji uzimati u obzir.

Želimo Vas još jednom ohrabriti te naglasiti važnost kvalitetne suradnje sa školom, kao i zahvaliti na dosadašnjem uloženom trudu.

**Ukoliko naiđete na bilo kakve poteškoće, svakako se obratite razredniku/ci ili školskoj pedagoginji, psihologinji ili defektologinji.**

Stručno-razvojna služba